5 พยัคฆ์สาว (2510)

✨🌟  **5 พยัคฆ์สาว (2510)**

* **ประเภท :** **Action / Crime / Adventure**
* **ผู้กำกับ :** รังสี ทัศนพยัคฆ์
* **บทประพันธ์ :** อิศรา อมันตกุล
* **บทภาพยนตร์ :**
* **ผู้ถ่ายภาพ :** ธีระ แอคะรัจน์
* **อำนวยการสร้าง :** สุเทพ เหมือนประสิทธิเวช
* **บริษัทผู้สร้าง :** ปรัศนีย์ภาพยนตร์
* **จัดจำหน่าย :** วัชรภาพยนตร์
* **วันที่เข้าฉาย :** 7 กุมภาพันธ์ 2510 ฉายที่โรงภาพยนตร์บางกอก
* **ระบบถ่ายทำ :** ภาพยนตร์สี 16 มม. ให้เสียงพากย์สด

## **เรื่องย่อ**

*หนังดีดังเด็ด ทั้งเผ็ดทั้งมัน ห้ำหั่นกันด้วยชั้นเชิง ของพยัคฆ์สาวพราวเสน่ห์ ใช้เล่ห์กระเท่ฉกเพชร 300 ล้าน*

เรื่องราวของ 5 สาวสวยที่อาจหาญไปปล้นเพชร แต่จะเป็นอย่างไรเมื่อมีนายตำรวจหนุ่มเป็นคนดูแลเพชรนั้น

นายเศรษฐา มหาเศรษฐี ผู้เป็นเจ้าของเพชรอันมีค่าเป็นร้อยล้าน เป็นที่รู้จักทั่วไปทั้งชาวไทยและต่างประเทศ ซึ่งใคร ๆ ก็อยากรู้จักเพราะความมั่งคั่งของเขา เศรษฐาเป็นพ่อหม้าย มีลูกสาวอยู่คนเดียว คือ เอวบาง ซึ่งพ่อก็ตามใจ ไม่ขัด กิตติศัพท์ของความมั่งคั่งนี้ทุกคนก็อยากจะรู้จักกับเศรษฐา ในจำนวนนี้มีแววมณี อยู่ด้วยคนหนึ่ง ผู้เป็นสาวสังคม แต่การที่อยากจะได้รู้จัก นายเศรษฐา ของแววมณีก็เพื่อต้องการเพชรอันมีค่าเป็นร้อยล้านนั้นแววมณีได้พยายามติดตามเพื่อทำความรู้จักกับเศรษฐาอยู่ตลอดมา จนวันหนึ่งเธอได้มีโอกาสขับรถไปพบกับเศรษฐา และพยายามแกล้งเศรษฐาต่าง ๆ ด้วยการขับรถไล่แซงเศรษฐาแต่เศรษฐาก็ไม่สนใจ เมื่อเศรษฐาลงเล่นน้ำทะเล แววมณีก็แกล้งขับเรือชน และช่วยเศรษฐาเอาไว้ไม่ให้จมน้ำตาย พาขึ้นจากน้ำมาพยาบาล และแนะนำให้เศรษฐารู้จักว่าตนคือเจ้าแววมณี เศรษฐาก็หลงเชื่อ แต่ก็ไม่ค่อยจะสนใจนัก เมื่อเศรษฐาจะกลับก็ถูกพวกคนร้ายกลุ่มหนึ่ง มีคร้าว และลูกน้อง เข้าทำร้ายจะจับตัวไป แววมณีจึงเอาปืนยิงไล่พวก
คร้าวหนีไป ช่วยเศรษฐาไว้ได้

เมื่อแววมณีได้ทำความรู้จักกับเศรษฐาได้แล้ว ก็วางแผนไว้เงียบ ๆในใจเพื่อจะขโมยเพชรค่าร้อยล้านของเศรษฐา แต่เธอทำงานคนเดียวไม่ได้ จึงไปพบกับใจเพชร ช่วยใจเพชรไว้ได้ในขณะที่ใจเพชรเข้าไปล้วงกระเป๋านักการพนันในสนามม้า และถูกตำรวจจับแววมณีพาใจเพชรไปบ้าน ขอให้ใจเพชรช่วยพาเพื่อน ๆ มาทำงานให้ตน ใจเพชรก็รับปากจะตามเพื่อน ๆ ซึ่งมีฝีมือในทางต่าง ๆ ทั้งหลายมาร่วมด้วย แต่ก่อนอื่นเธอขอเงินจากแววมณีเพื่อจะเอาไปรักษาพยาบาลแม่ของเธอ ซึ่งนอนเจ็บอยู่ออกไปค้าขายไม่ได้ แววมณีก็ให้เงินใจเพชรไป

ใจเพชรดีใจ รีบไปหาหมอมารักษาแม่ แม่ไม่ยอมให้หมอรักษา คิดว่าใจเพชรไปขโมยเงินใครมา เธอยอมตายเสียดีกว่าที่จะยอมใช้เงินทุจริต ใจเพชรต้องบอกให้ฟังว่าเธอขอยืมเพื่อนเธอมา และเธอได้ทำงานจากเพื่อนชองเธอแล้ว แม่จึงเข้าใจ และก็ขอร้องกับใจเพชรให้เลิกทำตัวเป็นขโมยนักล้วงกระเป๋าเสีย มันทำให้แม่ไม่สบายใจ ใจเพชรยอมสาบานต่อหน้าพระว่า เธอเลิกขโมยเขาแล้วเธอยอมสาบานเพื่อให้แม่สบายใจ ทั้งๆที่ไม่สบายใจเพราะยังไม่รู้แน่ว่าแววมณีเพื่อเธอจะทำงานอะไรที่เอาเธอไปร่วมด้วย แน่ละ มันต้องเป็นงานทุจริต มิฉนั้นแววมณีจะให้เธอหาเพื่อนฝีมือดี ๆ มาทำไม

เมื่อจัดการธุระกับแม่เสร็จแล้ว ใจเพชรกับแววมณีก็เที่ยวออกติดตามหาแก่นจิตต์ผู้บำเพ็ญตัว เป็นอ้ายตีนแมวเที่ยวงัดแงะบ้านเข้าไปลักทรัพย์ของเจ้าบ้านที่กำลังนิทรา และบังเอิญคืนนี้เธอไปในบ้าน ที่เจ้าบ้านชอบละเมอ ขณะที่เธองัดแงะเซฟเจ้าบ้านก็ละเมอคิดว่าเธอเป็นเมียของเขา จึงเกิดชุลมุนกันขึ้นเธอต้องรีบปีนรั้วบ้านแผ่นหนีเจ้าบ้านออกมา แทบไม่ทัน ก็พบกับใจเพชรและแววมณี ทั้งสองจึงพาเธอไปติดตามหาเสียงจันทร์ ในขณะที่เสียงจันทร์กำลังถูกพวกหนุ่ม ๆ รุมรังแก แต่เสียงจันทร์ก็จัดการปราบเสีย ด้วยเชิงมวยไทยคารเต้และมวยจีน ใจเพชรมาพบเข้าจึงเอาตัวเสียงจันทร์ไป และไปรอคอยสุนิสาที่ดาราคลับเพราะสุนิสาเป็นดาราฟลอโชว์ ในขณะที่สุนิสาเต้นฟลอโชว์เสร็จ จะกลับบ้าน ก็ถูกขี้เมาฉุดจะเอาขึ้นรถไปด้วย เสียงจันทร์จึงเข้าจัดการกับพวกขี้เมาเสียหมอบไป แล้วสุนิสาไปร่วมแก๊งค์กับแววมณี

เมื่อได้ตัวที่จะทำงานใหญ่ พร้อมแล้วแววมณีก็เปิดแผนของตนให้เพื่อน ๆ ฟังว่านายเศรษฐาจะจัดงานโชว์เครื่องเพชร เธอจะวางแผน ให้พวกเพื่อนเข้าไปขโมยเพชร ในบ้านเศรษฐา โดยให้พวกเพื่อน ๆเป็นฟลอโชว์เข้าไปแสดงในงาน และตัวเธอเองจะเข้าไปอยู่ในบ้านเศรษฐาก่อน เพื่อดูลาดเลาทางช่องทาง ขโมยเพชร ราคา ร้อยล้าน นั้น ให้ได้ทุกคนกระตือรือล้น ที่จะได้เข้าไป ทำการโจรกรรมในครั้งนี้มีแต่ใจเพชรคนเดียว ที่ไม่สบายใจเพราะตนได้ให้สาบาลกับแม่ไว้ว่าจะไม่ประพฤติทุจริต เธอได้พยายามคัดค้านเพื่อน ๆ ว่ามันเป็นงานใหญ่จะถูกจับ แต่เพื่อน ๆ กลับหาว่าเธอกลัว และแววมณีก็สนับสนุนว่าถ้าได้เพชรร้อยล้านนี้มาเธอจะรักษา แม่ของใจเพชรให้หาย โดยเอาหมอที่มีชื่อที่สุดมารักษา ใจเพชรก็เก็บเอาความกลัวไว้เงียบ ๆ ในใจ

ทางฝ่าย ผู้บังคับ การตำรวจ ได้สั่ง ให้ พ.ต.ต. แมน ไปคอยระวังในวันโชว์เครื่องเพชรของนายเศรษฐา แมนจึงไปพบกับเศรษฐา พร้อมด้วยจ่าต๊อกที่ปลอมเป็นผู้หญิงไปอธิบายให้เศรษฐาทราบถึงการป้องกันการโจรกรรม เศรษฐากลับอ้างว่าตู้ เซฟของเขามีการป้องกันอย่างดี และพาแมนเข้าไปดูในที่เก็บเครื่องเพชรว่ามีสองชั้น และชั้นแรกก็เอาไว้เครื่องเพชรปลอม ส่วนของจริงอยู่ชั้นในไม่มีใครรู้ แต่ได้แมนมาช่วยระแวดระวังด้วยก็ดี

พร้อมกันนั้น แววมณี ก็มาพบเศรษฐาและขอพักอยู่ในบ้านเศรษฐาด้วย ซึ่งทำให้เอวบางไม่พอใจเพราะกลัวว่าแววมณีจะมาเป็นแม่เลี้ยงของเธอ

เมื่องานโชว์เครื่องเพชรได้กำหนดลงคร้าว และลูกน้องก็หาโอกาสจะเข้ามา ในงานเพื่อทำการโจรกรรมด้วย โดยขอบัตรผ่านเข้าชมงานมาทางเอวบาง เอวบางก็ส่งไปให้เพราะคร้าวพูดจา ยกยอ เอวบางต่าง ๆ นา ๆ เอวบางที่ขาดผู้ชายสนใจก็หลงลืม แต่มีอยู่คนหนึ่งคือเทพที่แอบหลงรักเอวบางอยู่ ก็พยายามจะเข้าไปในงานโชว์เครื่องเพชรนี้ให้ได้ แต่ไม่ใช่หวังขโมยเครื่องเพชร แต่เพื่อที่จะได้อยู่ใกล้ ๆ กับเอวบาง จึงหาทางปลอมตัวเป็นมหาราชแห่งอินเดียเข้าไปในงาน

เมื่องานเริ่มขึ้นบรรดาแขกเหรื่อ ก็ต่างสนุกสนานกัน แววมณีได้ให้พรรคพวกของตนได้เข้าไปในงาน และเตรียมงานอยู่ในห้องชั้นบน เมื่อทั้ง ใจเพชร แก่นจิตต์ เสียงจันทร์ สุนิสา เข้าไปในงานก็ได้รับการต้อนรับจากแมนที่เศรษฐา บอกกับใคร ๆ ว่าแมน คือหลานชายของเขาที่สำเร็จวิชาแพทย์จากอเมริกา แก่นจิตต์ เสียงจันทร์ สุนิสา เห็นแมนก็พอใจความหล่อสมาร์ทของแมน ต่างก็ประจบประแจงเพื่อให้แมนสนใจ ซึ่งแววมณีเองก็ชอบแมนอยู่ ได้พยายามกันท่ากันเอง นอกใจเพชรได้พยายามสอบถามเอวบางอยู่ตลอดเวลา เทพและลูกน้องเมื่อมาเห็นเอวบาง สนิทกับคร้าวก็เข้ากันท่าเกิดทะเลาะกัน ในขณะที่การโชว์เครื่องเพชรเริ่มขึ้น แววมณีก็ให้พรรคพวกของตนเจาะพื้น เพื่อลงไปในห้องเซฟข้างล่างโดยที่เธอสืบทราบความจริงทั้งหมดของห้องเซฟมาจากเศรษฐาแล้ว

หลังจากการโชว์เครื่องเพชรเสร็จแล้วเศรษฐาเอาเครื่องเพชรเข้าเก็บในเซฟเรียบร้อย คร้าวซึ่งหาโอกาสจะขโมยแต่ไม่มีโอกาสเพราะถูกเอวบางรบกวนอยู่เสมอ จึงจับเอวบางบังคับให้เอวบางเปิดเซฟให้เขา แต่เทพมาเห็นเข้าจึงต่อสู้กัน และคร้าวถูกแมนจบแจ้งเรื่องให้เศรษฐารู้ เศรษฐาจึงบอกให้ทุกคนรู้ว่าเป็นของปลอม ของจริงนั้นอยู่ข้างใน ซึ่งไม่มีใครรู้เลยว่าขณะนี้แก่นจิตต์ได้ลงไปกวาดเอา เครื่องเพชรจริงนั่นอยู่ โดยมีพรรคพวกช่วยเหลือ

เศรษฐาเห็นใจเทพที่ยอมเจ็บตัวเพราะช่วยเหลือเอวบางและพยายามขัดขวางการปล้นเพชรจากคร้าว และรู้ว่าเอวบางชอบเทพก็เลยยกเอวบางให้เทพ ฝ่ายตนเองก็ชอบแววมณีพาแววมณีออกมาพรอดรักอยู่นอกบ้าน จึงถูกแววมณีทำร้ายเอาถึงสลบเพราะแผนการณ์ของเธอสำเร็จแล้ว เมื่อพรรคพวกของเธอขโมยเอาเครื่องเพชรมาได้ แมนได้เหตุการณ์ก็เข้าขัดขวาง ไม่ยอมให้แววมณีเอาเครื่องเพชรไป จึงเกิดการต่อสู้กันกับ 5 สาว ใจเพชรด้วยความกลัวจึงรีบเอาเครื่องเพชร ไปคืนไว้ที่เดิม เมื่อถูกจับก็ค้นไม่พบเครื่องเพชร เศรษฐาให้ไปตรวจในเซฟ ก็ปรากฎว่าทุกชิ้น ยังอยู่ในที่ของมันไม่ได้หายไปเลย แววมณีเข้าไปออเซาะเศรษฐา ไม่ให้เอาเรื่องกับพวกเธอเศรษฐาก็ยินดีเพราะตนรักแววมณี แมนจึงต้องปล่อยตัว 5 สาวไป

ใจเพชรรีบกลับมาหาแม่สารภาพกับแม่ถึงความผิดที่ตนทำไป ด้วยความเสียใจ และว่าเธอเข็ดแล้วไม่ขอทำความทุจริตอีกต่อไป ซึ่งแมนก็ได้ติดตามมาฟังอยู่ด้วย บังเกิดความเห็นใจที่ใจเพชรทำไปเพราะอยากช่วยแม่ และเพื่อนซักจูงไปในทางผิด จึงบอกเธอขอเป็นผู้อุปการะครอบครัวของเธอ ทำให้สี่สาวซึ่งหวังปองแมนได้รับความผิดหวังไปตาม ๆ กัน

## **นักแสดง**

* **มิตร ชัยบัญชา**
* **เพชรา เชาวราษฎร์**
* **สุรสิทธิ์ สัตยวงศ์**
* **ปรียา รุ่งเรือง**
* **มานี มณีวรรณ**
* **แก่นใจ มีนะกนิษฐ์**
* **เมตตา รุ่งรัตน์**
* **อรสา อิศรางกูร ณ อยุธยา**
* **เสน่ห์ โกมารชุน**
* **ทนงศักดิ์ ภักดีเทวา**
* **อดุลย์ กรีน**
* **ชุมพร เทพพิทักษ์**
* **ชนินทร์ นฤปกรณ์**
* **ล้อต๊อก**
* **สุคนธ์ คิ้วเหลี่ยม**
* **หม่อมชั้น พวงวัน**
* **ทองแถม เขียวแสงใส**
* **ก๊กเฮง (เฉลิมศักดิ์ พุกกะณะสุต)**
* **ดาวน้อย ดวงใหญ่**
* **ทองถม**
* **ศิริ ศิริจินดา**